Băsescu și Udrea – Casa Corupției. ”Voi nu ați condus Romania. Voi doar ați prădat-o și batjocorit-o!” Cum arată Gala Bute rezumată prin 7 ani de mesaje de la voi: sceptici sau încrezători, curioși sau indignați, voi, cititorii, ați dus investigația înainte!

miercuri, 6 iunie 2018, 7:04

Când legea este egală pentru cei care conduc și pentru cei conduși, chiar presiunile unui președinte de țară sunt inutile.

În acești 7 ani de muncă la Gala Bute, președintele Traian Băsescu a atacat permanent echipa de ziariști ai Gazetei, pe procurorii DNA, pe ofițerii SRI care au făcut înregistrările și, în final, pe judecători, doar ca să-și salveze favorita.

Sentința de ieri a Înaltei Curți a prăbușit definitiv castelul de cărți Băsescu – Udrea, iar imaginea inspirată din House of Cards, serialul Netflix, a devenit pagina întâi a ziarului de azi.

Această ediție specială a Gazetei Sporturilor și articolul care urmează sunt dedicate cititorilor care au participat la lunga călătorie a Galei Bute către adevăr.

Ca ziariști, nu verdictul instanței, ci faptele sunt miza noastră. Nu am avut nici o alianță cu nimeni, păstrăm o distanță critică față de orice formă a puterii, fie ea executivă sau judecătorească.

De aceea, sentința înseamnă, înainte de orice, certificarea adevărului.

E adevărat ce ați citit lună de lună, săptămână de săptămână și, uneori, zi de zi.

E adevărat că ”Gala Bute a fost o afacere de partid”, așa cum ne-au spus sursele.

E adevărat că banii publici din mita de 10% au mers atât ca să le facă viața mai frumoasă politicienilor, cât și ca să finanțeze acțiunile PD-L.

Nu e important doar că justiția a vorbit, că o parte din bani a fost deja recuperată, ci e important și că aveți certitudinea că informațiile pe care le-ați căpătat de la reporteri au fost corecte!

Cu informațiile din presă înțelegeți mai bine forțele care vă afectează viața și, poate, de ce e vital să acționați și să participați de acum conform funcției pe care o ocupați, cea mai importantă dintr-o democrație: funcția de cetățean.

Recițiți-vă mesajele, cu un zâmbet!

Puteați de o mie de ori în acești ani să nu mai credeți, să renunțați să mai citiți o investigație anevoioasă și nu mereu simplu de înțeles, dar ați ales să sperați.

Vă mulțumim!

de Mirela Neag, Răzvan Luțac și Cătălin Tolontan

Pe 12 aprilie 2011 în Gazetă apărea primul articol în care semnalam că e fără precedent ca Guvernul să promită cetățenilor că va organiza o gală de box profesionist din bani europeni.

La câteva zile după meciul din 9 iulie, ziarul dezvăluia ”rețeta secretă a Galei Bute” și implicarea politicienilor.

Investigația jurnalistică a gsp a fost întâmpinată, la început, ”începutul” durând ani de zile, cu neîncrederea că se va întâmpla ceva.

Pentru noi, a se întâmpla ceva înseamnă să descoperim faptele și să vi le prezentăm.

Oamenii sperau, dar nu credeau.

Elena Udrea era unul dintre cei mai faimoși, mai puternici și mai bogați politicieni din România.

Era ministru, era favorita președintelui Traian Băsescu și făcea ce dorea.

Iar Traian Băsescu era gata să strivească pe oricine i s-ar fi opus, dovadă că nu a ezitat să strige la televizor că a trimis la Parchet documente despre reporterii care cercetau cazul Elenei Udrea.

Totuși, sute de mii de români, apoi milioane, au citit investigația și s-au informat.

Au aflat că 10% din contractele din Ministerul Dezvoltării și Turismului se întorcea ca mită.

Mii de mesaje au început să însoțească articolele.

Când le treci azi în revistă, mesajele culese de pe blog sau de pe facebook, realizezi cum scepticismul și ironiile au prins, treptat, să se topească în fața faptelor.

Faptele sunt cele care v-au convins.

8 judecători ai Înalte Curți i-au declarat vinovați pe Elena Udrea, Rudel Obreja și ceilalți cinci condamnați

Locul cinismului a fost luat de speranța că, indiferent de faimă și de avere, legea trebuie să fie aceeași pentru toți.

Ieri, justiția a vorbit, a vorbit tare și clar, 6 ani de închisoare pentru Elena Udrea și 5 pentru Rudel Obreja. Noi nu mai avem ce adăuga.

Spunem doar că vă mulțumim pentru critici, pentru curiozitate, pentru încredere.

Așa am ales să rezumăm dosarul Gala Bute, cu mesajele care reprezintă forma voastră de participare la dezvăluirea a încă unei afaceri de corupție din România.

Gală de box profesionist cu bani de la statul amator – 12 aprilie 2011

Angi • 13 aprilie 2011, 0:16

Îi admir pe ziariști pentru calitatea de a spune lucrurilor pe nume si de a gandi drept intr-o tara stramba. Cum sa dai bani de la buget pentru asa ceva?! Scuza ca ”daca nu ii cheltuim, pierdem banii” e mai mult decat penibila. Felicitari pentru articol si ne meritam soarta daca gandim ca banul public se poate cheltui razand pe o gala de box!

Un campion deturnat – uriașa sfidare de a pune steagul Uniunii Europene pe afișul unei gale profesioniste de box cu cifre inventate li se va întoarce împotrivă – 8 iulie 2011

Nae • 8 iulie 2011, 5:21

Cred ca esti cam carcotas.

Daca nu era posibil ca meciul sa aiba loc in Romania era de rau..

Daca se baga bani in el sa fie posibil iar nu e bine.

Craiovean • 8 iulie 2011, 7:40

Nenea Tolontan, iar va mananca pielea. Tot or sa va faca astia bucata. Pe Ridzi ati bagat-o in corzi, da’ cu Lenutza ce aveti ?

Bani, firme şi politicieni. Reţeta secretă a Galei Bute – 13 iulie 2011

ana • 13 iulie 2011, 1:02

Este cea mai valoroasa ancheta pe care am citit-o vreodata! Tinand cont ca este un subiect delicat in care organizatorii galei au lucrat ultra secret, rezultatul demersului Dvs. jurnalistic este fabulos!!! Respect! FELICITARI!

3 condamnări a primit Rudel Obreja în Gala Bute, care s-au comasat

alex • 13 iulie 2011, 1:11

si totusi, unde e problema? nu sunt decat niste insiruiri de cifre si zvonuri, nume de firme si de persoane, fara documente, declaratii date pe surse (nici macar una mentionata), etc. care-i pana la urma ancheta si problema?

valy • 13 iulie 2011, 7:52

tolontane ,esti penibil! acum trebuia sa te abtii,este vorba despre un roman cmpion mondial.citi campioni mondiali mai avem?sa murdaresti un asemenea eveniment este dovada nesimtirii crase!!!

rapidist de cand ma stiu • 13 iulie 2011, 9:10

Citesc unele comentarii si ma crucesc,zau!Ori sunt nelipsitii ,,postaci portocalii”PLATITI ptr asta,ori respectivii n-au inteles nimic din ce scriu ziaristii! Mai fratilor,unde scrie un cuvant urat despre Bute? Ce-ati mai spune daca nu peste mult timp, DNA-ul(cand chiar va fi apolitic)va vrea sa vada ,,unele lucruri”din organizarea acestei gale si va constata ,,mici nereguli”? Bine,nu va face asta acum cand Doamna e la ,,butoane”,dar poate-si iau ,,inima-n dinti”,mai stii,poate vom avea ,,mari surprize”! Vom trai si vom vedea! Cataline,continua sa ,,sapi”,nu te da batut, majoritatea celor care-ti scriu vor sa afle ADEVARUL!

Departamentul Antifraudă al UE cercetează finanţarea Galei Bute – 3 noiembrie 2011

Steaua1986forever • 3 noiembrie 2011, 18:34

Draga sTolo,

Tu nu te-ai plictisit de „anchetele” tale? Pe bune, sunt de un ridicol absolut. Nu spun ca nu ai dreptate dar…..au finalitate ZERO. Plus ca plictisesti cititorii. De ce nu te intorci mai bine la ce te-a consacrat? La numarat cartonase la meciuri….

”Comisia Europeană reclamă fapte penale la gala organizată de Obreja și finanțată de Udrea”. Obreja: ”Ăștia de la DLAF se trezesc de dimineață și acuză lumea” – 26 aprilie 2012

Mirko • 26 aprilie 2012, 21:38

Toata lumea spune ca ziarele in print sunt pe moarte. Cand o televiziune ca Antena 3 sau un site ca sport.ro va putea produce o ancheta in genul celor facute de Gazeta (transferuri, Ridzi, Obreja-Udrea etc), atunci vor muri ziarele. Adica never ever.

Bravo GSP

4 condamnări a primit Elena Udrea în Gala Bute, trei pentru luare de mită și una pentru abuz în serviciu, ele comasîndu-se

Marcu • 27 aprilie 2012, 0:15

Cine sa o consemneze pe Udrea in arest?

Ce a patit Ritzi, ce a patit fisa lu Base si casele ei?

Ce va asteptati sa pateasca Udrea si Obreja?

Se vor „BIPAII” impreuna si pe comisia europeana si pe justitie si pe noi romanii de rand.

”Cum s-au folosit banii românilor la Gala Bute: 1% pentru frunză, 99% în vînt” – 31 octombrie 2012

mog • 31 octombrie 2012, 12:45

daca nici acum nu e clar, cand un organism extern zice ca astia fura bani, atunci cand?

sunt mii, sute de mii de cazuri din astea, ce soarta are tara asta…

Liliana Dobre • 31 octombrie 2012, 14:12

Ce vad aici? Credeam ca este un site dedicat sportului! Dar, remarc surprinsa, ca se face politica la greu! Amestecati merele cu perele cu prea multa usurinta, denigrati sau dezinformati despre un eveniment major, asa cum a fost Gala Bute! Oare de ce? Si la comanda cui?

Udrea, a avut o idee excelenta pentru a promova tara asta uitata de toata clasa politica. Hmmm, m-ati dezamagit.

Emy • 31 octombrie 2012, 14:50

De atunci era clar ca este un aranjament murdar. Cine are curajul sa treaca peste „guvernatorul tarii” si sa o ancheteze pe „marea blonda” si pe servitorul ei din box?

Obreja urmărit penal, dar unde au ajuns banii?! – 11 octombrie 2013

cristina • 11 octombrie 2013, 23:27

Imi place de voi. Aveti sange. Primii care au curajul sa vorbeasca verde-n fata despre subiectul tabu in Romania: „Bani pt. Partid”. Bravo si putere de munca!

Cititorii au sesizat DNA: 1.000.000 € lipsă la Gala Bute. Sistem de fraudare a fondurilor europene – 28 octombrie 2013

bogdan • 28 octombrie 2013, 14:58

…imi vine sa plang…serios!!!

ce nu stii, nu te doare…dar acum stiu ce poate intuiam la un nivel la care binele nu era spanzurat sodomizat de clanta de la baie….oamenii astia ne-au furat anii!!! ei mi-au „risipit anii mei cei mai frumosi!!”

Sper sa gasesc revolta la capatul lacrimilor…

soso • 28 octombrie 2013, 20:16

TOLO !laso balta nu te mai citeste nimeni ai devenit obositor cu povestea asta,fa alceva dute la pescuit incearca si alceva fate fermier sau dute……………..

Rictus • 28 octombrie 2013, 20:59

Multumiri pentru seria de articole, exceptionala munca voastra. Ramane o intrebare: si acum ce urmeaza?

Adica, dupa investigatia facuta de Bob Woodward si Carl Bernstein in cazul Watergate au urmat niste arestari si cateva demisii – una la cel mai inalt nivel. La noi ce se intampla mai departe?Sau se termina treaba ca in poezia lui Labis: „Citesc si plang… Citesc!”

Declaraţii spectaculoase în Dosarul Galei Bute » DNA, unde este milionul de euro „profit”? – 31 octombrie 2013

canibalul • 31 octombrie 2013, 10:03

Eu nu cred ca intra cineva la parnaie. In astfel de afaceri cu statul, in care statul este mult prea implicat, se ajunge la o intelegere si nimeni nu pateste nimic. Iar intelegerea este in trei, al 3-lea fiind DNA!

Felicitari pentru echipa de ziaristi!

Suporter • 31 octombrie 2013, 10:08

Nu stiu. Nici eu nu as avea curaj sa o pun sub acuzare pe Udrea.

Petrescu • 31 octombrie 2013, 11:05

Apreciem eforturile facute de Gazeta pentru demascarea hotiei din tara asta si curajul jurnalistilor care isi pun la bataie linistea si siguranta. Probabil in Rusia ziaristii erau executati demult. Sau inchisi 15 ani pentru ca au trecut pe galben.

Totusi, ce mi se pare neclar…de ce nu o ia nimeni pe Udrea la intrebari?

3 milioane de euro trebuie să returneze Elena Udrea către ministerul pe care l-a condus

vasile • 31 octombrie 2013, 13:38

Felicitari pentru ca nu renuntati intr-o tara in care toata lumea s-a resemnat.

Multumesc

lupul • 31 octombrie 2013, 22:58

Va urmaresc investigatiile de ani de zile. Ca si voi, continui sa am incredere in justitia din Romania. Unii imi spun ca ori sunt naiv, ori prost. Prefer oricare dintre calificative decat sa renunt la speranta.

Va multumesc

”Instituțiile patriei mele” – 1 noiembrie 2013

tantiaglaia • 1 noiembrie 2013, 13:05

daca-i prost Obreja, sa faca puscarie singur. Daca nu, sa traga dupa el pe toti cei care au dat cu subsemnatul sau nu. Iar voua, Tolontan si Neag, felicitari!

maria • 1 noiembrie 2013, 13:38

felicitari pentru investigatie si pentru toata munca care o presupune aceasta.

Stiu ca nu va este usor asa cum nu-mi este nici mie sa traiasc in Romania de acum.

Banii orfani ai Europei – ULTIMA ORĂ: Lovitură de teatru la DNA în Gala Bute: după articolul Gazetei, procurorul șef adjunct cere azi, 2 decembrie, urmărirea penală a responsabililor din ministerele Elenei Udrea și al lui Ion Ariton! – 2 decembrie 2013

sile • 2 decembrie 2013, 21:53

Citesc si ma minunez! DNA chiar a revenit asupra deciziei in dosarul Bute si a extins urmarirea penala si asupra celor responsabili din doua ministere? Bravo, domnilor! V-am subestimat calitatile de jurnalisti de investigatie si va cer scuzele de rigoare. De azi va respect mai mult.

regele • 2 decembrie 2013, 13:20

Va multumesc pentru un inceput de decembrie mai plin de lumina si speranta. Citind astfel de anchete inteleg ca politicul din Romania nu a ingenunchiar chiar toti jurnalistii de investigatie. Felicitari si mult respect

flipper • 2 decembrie 2013, 16:10

Voi va dati seama cati bani au trecut prin mana individei asteia de Udrea in calitate de ministru la Min Dezvoltarii Regionale? parca imi amintesc ca se vorbea de cca 4 miliarde Euro. Fraaate, si la suma asta tot DNA-ul/ Procuratura dorm in papuci, ca n-au ordin?

supertuxy • 2 decembrie 2013, 17:09

Felicitari pentru abnegatia dumneavoastra; de multe ori dupa ce va citesc articolele simt si regret pentru ca nu fac acelasi lucru. La noi nu se intelege importanta/puterea jurnalismului. Asa ca indiferent de rezultatul urmarii penale, trebuie sa aveti parte de mult respect.

NO NAME • 2 decembrie 2013, 20:06

Asta nu e ancheta jurnalistica. Nici o informatie nu e obtinuta pe cont propriu, jurnalistic. Este o poveste spusa la gura delatorului care vrea sa-si infunde adversarii politici. Asta e moda de Bucale. Moda ce va pune pe dric Romanica… Halal, capitala!

alex d • 2 decembrie 2013, 18:33

la numarul 54 ne-a scris un asa zis „postac de serviciu”. Asa actioneaza mizeriile astea securiste, cand nu mai au nici un fel de argumente sa combata o idee, pur si simplu schimba subiectul sau il trec in derizoriu „asta e ziar de sport, de ce scrieti despre altceva” sau „in alta parte s-a furat de 100 de ori mai mult, de ce nu scrieti despre asta” sau „aveti un interes personal sa atacati chestiunea asta”. Daca urmariti la TV cine folosesti argumente de acest tip, veti putea cu mare acuratete sa identificati fostii si actualii reprezentanti ai serviciilor secrete.

Ion • 2 decembrie 2013, 23:06

Va faceti munca cu daruire, se simte asta, si curaj, se vede si asta, si de aceea eu, un simplu roman, va respect si va admir. Felicitari si colegei d-voastra si va urez la amandoi sanatate si mult spor in tot ceea ce faceti. Mi-ati facut ziua si, de ce nu, viata mai buna.

Ruta secretă a milioanelor din Gala Bute (II) – 3 decembrie 2013

dac.impielitzat • 3 decembrie 2013, 14:27

ce e cu adevarat infricosator este ca voi, ziaristii, cu adevarat nu sunteti nici mai multi ca procurorii, nici nu aveti informatiile si sursele lor si totusi cei din DNA nu reusesc sa vada, sa inteleaga, sa apere poporul asta.

Si ce e si trist pe deasupra este ca nu cred ca e vorba de incompetenta…

costi • 3 decembrie 2013, 15:01

Urmaresc ancheta de la inceput. Impresia mea este ca este cea mai completa si, sper, eficienta ancheta jurnalistica din Romania ultimilor 25 de ani. Ar fi foarte indicat ca din acest moment sa va ganditi si la protectia dumneavoastra si a colaboratorilor dumneavoastra (daca nu a fost o coincidenta intamplarea cu Mirela Neag in parcare?).

ticbis • 4 decembrie 2013, 7:31

Daca firma organizatoare a facut profit, indiferent cat de mare ar fi fost acesta, este un lucru absolut firesc si normal. Sponsorizarea de catre stat a anumitor activitati de natura culturala, sportiva, stiintifica, etc. in vederea promovarii imaginii tarii si a brand-ului de tara este perfect legala.

Claudia • 3 decembrie 2013, 15:12

Sunt foarte tari romanii: unii se plang ca e textul prea lung, altii ca nu ati facut si voi un rezumat (ce naiba, stati degeaba?!) altii ca nu aratati toate documentele si marturiile ca sa le castigati increderea pretioasa! Pe bune, astea sunt preocuparile voastre de cititori in fata acestei investigatii ce dezvalui fapte care ar trebui sa ne tulbure somnul tuturor?!

Contul de piatră s-a dărâmat – 5 decembrie 2013

bianca • 5 decembrie 2013, 13:46

Eu nici acum nu sunt convinsa ca cei care au coordonat toata aceasta afacere vor pati ceva. Oricum, felicitari

Procuroarea „care a pierdut pe drum suspecții” pleacă din DNA! – 11 decembrie 2013

Marvin • 11 decembrie 2013, 9:28

Sunt curios … Va face cineva puscarie dupa toate astea? Sunt sigur ca nu! Tara de hoti , atat de chinuita si de batjocorita! Asta e , ne meritam soarta …

Ion • 11 decembrie 2013, 9:44

Tolontane, acum serios… Tu chiar crezi ca a dat Kovesi ordin sa fie anchetata Nutzi Udrea?! Adica animalutzele de companie basiste se musca intre ele?

albinuta • 12 decembrie 2013, 9:03

Va felicit si va multumesc pentru ca prin munca dumnevoastra luptati si pentru mine.

Urmează al doilea KO în Gala Bute! Sursă judiciară: „Chiar dacă ministrul Elena Udrea a semnat doar felicitările de Crăciun și de Paște, ea este unul dintre profitorii corupției din spatele galei de box!” – 24 aprilie 2014

maria • 24 aprilie 2014, 8:26

Daca Elenei Udrea i se va trage de la o gala de box, respectiv „Campion pentru Romania”, o sa deveniti cei mai obraznici si adevarati jurnalisti din tara asta.

Cu respect si va tin pumnii.

Luminita • 24 aprilie 2014, 11:20

Sunt dezamagita domnule Tolo, nu ma asteptam la o asa insailare de supozitii, argumente ioc, insinuari ridicol de subtiri si concluzii …”beton”. Nici una dintre „dovezile” servite de tine nu se constituie in probe.

Liliana Dobre • 24 aprilie 2014, 12:29

Am citit si recitit si am tras singura si corecta concluzie: oricat v-ati dori sa o faceti vinovata pe Elena Udrea nu veti reusi deoarece NU reiese nicio dovada ca-i vinovata. Udrea nu are nicio legatura directa cu Gala sau cu acea firma. Ca ministru a fost extrem de corect si harnic.

gigicu • 24 aprilie 2014, 12:40

E momentul sa se faca curatenie in aceasta tara, iar acest dosar ar putea da tonul. Ar fi semnalul ca nimeni nu se mai poate ascunde in spatele unei imunitati.

Oamenii Elenei Udrea au început să vorbească: o dezvăluie drept “șefa Galei Bute”! – 15 august 2014

Eu • 15 august 2014, 10:09

Catalin,pe cat punem pariu ca nu i se va intmpla nimic? Pana la urma dosarul va fi pierdut sau clasat din lipsa de probe. Udrea o sa ia cu suspendare sau o sa o lungeasca asa pana fapta se prescrie.

sore • 15 august 2014, 11:22

Justitia are nevoie ca de aer ca acest dosar sa mearga pe calea adevarului!

Si noi la fel!

Multumesc pentru ca existati!

gigelos • 15 august 2014, 13:54

Ia vezi Tolo! Ce vrea Negrea pe voxpublica

Gazeta Sporturilor ridicata pe banii lui Ceausescu. Catalin Tolontan a semnat imprumuturi de sute de mii de dolari de la firma Crescent a Securitatii, reprezentanta de Voiculescu Dan (Documente)

mihai • 15 august 2014, 21:35

Nu pot decat sa va admir consecventa si sa va urez multa sanatate pentru a duce la bun sfarsit si aceasta investigatie jurnalistica. Stiu ca va este greu!

Cu respect,

dodel • 15 august 2014, 22:59

Numai citind aceste comentarii realizez prin cate treceti dumnevoastra in timpul unei investigatii. Aveti toata admiratia unui roman simplu!

gigi • 15 august 2014, 23:22

Eu, unul, sunt mai fericit cand vad cum o ancheta e dusa pana la capat si hotii sunt inchisi. Simt ca nu e in regula sa nutresti astfel de sentimente, sa te bucuri de raul altuia, dar de mine are cineva grija? Nu! Poate doar voi, jurnalistii care nu renuntati.

Final de epocă: Udrea a comparat situația ei cu suferința victimelor Holocaustului – Camera Deputaților a aprobat arestarea ei! – 9 februarie 2015

Calin • 4 februarie 2015, 7:42

Va felicit pentru faptul ca ati avut puterea sa sapati si sa sapati pana ati gasit dovezile care sa si sustina aceste evidente suficient cat sa le publicati cu nume si prenume si care i-au adus pe ei la acest grad de inghesuiala, incat au inceput sa spuna tot.

dan • 4 februarie 2015, 23:49

Nu stiu cati romani au sperat sau crezut ca Udrea o sa ajunga la puscarie. Totul sa i se traga de la un meci de box! Pana la urma sportul face bine, e sanatos!

Jos palaria in fata ta si a colegilor care au lucrat la aceasta investigatie.

Un roman care-ti ramane dator.

Nastasia a turnat-o pe Udrea: DNA zice că i-a dat 900.000 de euro cash în Gala Bute! Afaceristul Gărdean susține mărturia – 16 februarie 2015

gilos • 16 februarie 2015, 15:17

Felicitari pt ancheta si mai ales pt perseverenta si increderea voastra in institutii, mai ales in justitie ! ( stim cu totii ce comentarii sceptice si ironice ati primit cand ati demarat aceste investigatii, gala Bute, cazul Ridzi… ) Respect !

Rechizitoriul Galei Bute: ”Am interceptat emailuri care arată cum Udrea elimina știri din presă prin intermediul lui Breazu”! – 21 aprilie 2015

mihai • 22 aprilie 2015, 19:08

basescu a reformat justitia cu niste penali de toata jena. Cum sa pui pe picior de egalitate un procuror DIICOT, un sef ANI si ministrul cu cel mai mare buget cu marinarii care faceau contrabanda?! Pe toti ii apara si toti au un punct comun. Sunt penali. Cu el in frunte. O gasca de infractori ordinari.

ionut • 23 aprilie 2015, 9:04

Bai Tolomtane tu esti comentator sportiv sau ce esti? Va d ca-i tragi intruna cu Udrea. Ai o obsesie sau ceva personal cu ea? Ti-ai atins scopul, ai dat-o pe mana justitiei, dar vad ca te roade in continuare.

Udrea și Ariton au dat din bani publici pe Gala Bute cât a dat ProTV pe Campionatul European de fotbal! – 8 iunie 2016

GIGI • 9 iunie 2016, 7:56

Atitudinea duduitei Elena este tipic golaneasca. Nu stiu de ce instantele nu aplica pedepse maxime in aceste cazuri. Persoanele in cauza sfideaza nu numai o natiune intreaga ( proasta, adormita, dezinteresata u name it) dar nu dau doi bani pe ideea de lege.

brod • 8 iunie 2016, 14:22

ați scris… ați demonstrat… ați dovedit. ei, și? escrocii politici (și nu numai) își râd în pumni: au aranjat ca abuzul în serviciu să nu mai fie pedepsit de lege. miercurea viitoarea, curtea (chipurile) constituțională va anunța această „noutate” care-i va scoate basma curată și pe Udrea, și pe Piedone sau Nicușor Constantinescu e timpul IEȘITULUI ÎN STRADĂ. altfel, ne așteaptă modelul Ucrainean

Gala Bute: Udrea a plâns când l-a văzut pe Cocoș în cătușe – 18 ianuarie 2017

John • 18 ianuarie 2017, 21:32

Inculpata Udrea simte racoarea penitenciarului de femei Targsor, nimic nu o va mai putea scapa de zabrele, nici pe ea si nici pe infractorul Obreja, nici pe ceilalti inculpati. Lucrurile sunt clare, au fost clare din 2011. Gala Bute a fost un aranjament, o frauda de milioane pe care am platit-o noi toti, bani de la buget. Au crezut ca nu vor da socoteala niciodata, tipic parvenitului imbogatit peste noapte care se crede buricul pamantului.

Sentința primei instanțe – În numele legii: 6 ani pentru Elena Udrea, 5 ani pentru Rudel Obreja! – 28 martie 2017

elle • 28 martie 2017, 23:04

Multumesc Echipa ca nu m-ati lasat sa-mi pierd speranta ! Speranta ca ma voi intoarce candva intr-o Romanie mai putin corupta si mai deschisa catre cetatenii sai!

Vali • 28 martie 2017, 19:23

Doamna Elena Udrea! Va scrie un roman caruia i-ati furat banii! Si care a acceptat bucuros,crezand ca impinge tara catre luminita aia pe care o caut de cand aveam 15 ani. Ati redus salarii,ati inchis spitale,ati izgonit tinerii din tara spunand ca nu sunt bani pentru o tara cel putin normala. Si,in tot acest timp,furati cu milioane de euro la fel de senin cum ne numaram noi zecile de lei ramase dupa plata ratelor. Eu,cei doi copii ai mei,sotia mea,in esenta familia mea romaneasca va dispretuim.

Ionut • 28 martie 2017, 18:33

Am facut mai demult un comentariu la un articol de-al vostru pe tema asta. Am crezut ca bateati campii. Azi va multumesc! Locuiesc intr-o țară depărtată de România. Chiar dacă sentințele par ilogice și pedepsele mici, mă bucur că adevarul se cunoaște. Asta imi dă sentimente de satisfactie, respect si speranta. Astazi cel putin sunt Ionuț, nu Johnny. Mulțumesc!

Emil • 28 martie 2017, 18:55

Mirela, Răzvan si Catalin, Bravo! La modul ideal, jurnalisti sint o extensie a societatii, a noastra tuturor platitorii de taxe. Va vrem acolo sa stati cu ochii pe ei. Mission accomplished. Sper ca exemplul vostru sa fie replicat si multiplicat. Si mai sper sa aveti dreptate ca lucrurile s-au schimbat ireversibil din 2011 pina acum. Uneori am dubii, dar ne-ati dovedit ca stiti mai bine. Felicitari inca o data.

Udrea, interviu cu Gazeta Sporturilor în Costa Rica: ”Înalta Curte va trimite Gala Bute spre rejudecare și voi reveni în țară! Destinul meu e să conduc România!” – 28 mai 2018

fotbal • 30 mai 2018, 9:44

Hai completul de cinci, trage de tine, hai ca se poate! pe fapte, nu bla bla… atmosfera

Ervin • 1 iunie 2018, 7:57

D-na Udrea sper sa cititi: Va multumim ca ati condus Romania! Dar trebuie sa stiti cateva lucruri daca va intoarceti in tara sa faceti politica: Toti oamenii de bun simt si normali la cap va urasc din adancul sufletului.

Atunci cand le moare cineva drag intrun spital infestat cu bacterii, sau cand stau cu orele pe drumuri proaste sau prost facute sau cand vorbesc la telefon cu cineva drag plecat prin lume sa poate pune o paine pe masa , cand isi pregatesc copii sa plece din tara ptr ca aici nu au nici un viitor sau cand vad ca nu pot avea un trai decent si normal, milioane de oameni va injura in gand sau cu voce tare, va blestema si va urasc si va dispretuiesc din adancul sufletului.

Poate o sa va intoarceti si o sa ajungeti presedinte de tara. Dar nu o sa conduceti Romania niciodata. Nu ati condus-o niciodata nici o secunda.

Sa conduci o tara inseamna sa ai poporul ei alaturi de tine, sa ai respectul consideratia si sprijinul lui in toate proiectele facute sa aduca prosperitate si bunastare urbei.

Voi nu ati condus Romania. Voi doar ati pradat-o si batjocorit-o!

Sentința din „Gala Bute” crește la 10 milioane de euro suma recuperată de bugetul de stat ca urmare a investigațiilor gsp despre corupție! – 5 iunie 2018

Ervin • 5 iunie 2018, 16:10 Nu e motiv de bucurie sa stea o femeie 6 ani la puscarie dar pe aceasta cale doresc sa mulțumesc lui Isus Hristos din ceruri, lui Domnul Dumnezeu și Sfântului Duh. Și tuturor sfintilor. Pentru ca îmi pare mai mult rău de atâția oameni care și-au luat lumea în cap sa poată duce o viata cât de cât decenta sau de cei care nu dorm noaptea de grija zilei de mâine…

Și bravo și echipei de la gsp…sa nu uitam ca acum 10-11 ani ( președintele Băsescu era tăticu nostru) aceasta doamnă deosebită ameninta jurnaliștii ” ca are mijloace specifice sa se ocupe de ei…” sau ma rog ceva asemanator….

Unii dintre noi nu ne dam nici numele pe aici sau prin alte locuri nici în ziua de azi 🙂

Aici ai toate episoadele investigației GSP în Gala Bute!